CELEX: 32012D0668
Language: lt
Date: 1351123200000
Title: 2012/668/ES: 2012 m. spalio 25 d. Komisijos įgyvendinimo sprendimas, kuriuo nustatomas Sąjungos finansinis įnašas išlaidoms, patirtoms 2011 m. Bulgarijoje taikant skubias kovos su snukio ir nagų liga priemones, atlyginti (pranešta dokumentu Nr. C(2012) 7454)

27.10.2012   
            
            
               LT
            
            
               Europos Sąjungos oficialusis leidinys
            
            
               L 299/49
            
         KOMISIJOS ĮGYVENDINIMO SPRENDIMAS
   2012 m. spalio 25 d.
   kuriuo nustatomas Sąjungos finansinis įnašas išlaidoms, patirtoms 2011 m. Bulgarijoje taikant skubias kovos su snukio ir nagų liga priemones, atlyginti
   (pranešta dokumentu Nr. C(2012) 7454)
   (Tekstas autentiškas tik bulgarų kalba)
   (2012/668/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 14 straipsnį,
   kadangi:
   
               (1)
            
            
               pagal Finansinio reglamento 75 straipsnį ir Įgyvendinimo taisyklių 90 straipsnio 1 dalį įsipareigojimai dėl išlaidų iš Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su biudžeto išlaidomis susijusių veiksmų elementai;
            
         
               (2)
            
            
               Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms padengti, nustatymo tvarka. Siekdama padėti kuo greičiau likviduoti snukio ir nagų ligą, Sąjunga turėtų finansiškai prisidėti prie tinkamų finansuoti išlaidų, kurias patyrė valstybės narės, atlyginimo. To sprendimo 14 straipsnio 4 dalyje nustatyta, kokia valstybių narių patirtų išlaidų dalis privalo būti padengta;
            
         
               (3)
            
            
               2005 m. vasario 28 d. Komisijos reglamento (EB) Nr. 349/2005, nustatančio Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (2), 3 straipsnyje nustatyta, kokioms tinkamoms finansuoti išlaidoms atlyginti gali būti skiriama Sąjungos finansinė parama;
            
         
               (4)
            
            
               2011 m. lapkričio 9 d. Komisijos įgyvendinimo sprendimu 2011/730/ES dėl Sąjungos finansinio įnašo, skirto skubių kovos su snukio ir nagų liga priemonių Bulgarijoje 2011 m. išlaidoms atlyginti (3), suteiktas Sąjungos finansinis įnašas skubių kovos su snukio ir nagų liga priemonių Bulgarijoje 2011 m. išlaidoms atlyginti. 2011 m. gruodžio 9 d. ir 2012 m. sausio 24 d. Bulgarija, vadovaudamasi Reglamento (EB) Nr. 349/2005 7 straipsnio 1 ir 2 dalimis, pateikė oficialų prašymą atlyginti išlaidas;
            
         
               (5)
            
            
               Sąjungos finansinis įnašas išmokamas tik tuo atveju, jei planuota veikla buvo tikrai įgyvendinta ir valdžios institucijos per nustatytus terminus pateikė visą reikalingą informaciją;
            
         
               (6)
            
            
               pagal Sprendimo 2009/470/EB 14 straipsnio 3 dalį Bulgarija nedelsdama informavo Komisiją ir kitas valstybes nares apie priemones, taikytas pagal Sąjungos teisės aktus dėl pranešimo ir ligos likvidavimo, ir jų rezultatus. Kaip reikalaujama Reglamento (EB) Nr. 349/2005 7 straipsnyje, su prašymu atlyginti išlaidas buvo pateikta finansinė ataskaita, patvirtinamieji dokumentai, epidemiologinė ataskaita iš kiekvieno ūkio, kuriame gyvūnai buvo skerdžiami ar naikinami, ir atitinkamo audito rezultatai;
            
         
               (7)
            
            
               2012 m. birželio 19 d. Bulgarijai buvo pateiktos Komisijos pastabos, galutinės išvados ir nurodytas tinkamų finansuoti išlaidų apskaičiavimo metodas. 2012 m. birželio 20 d. el. laišku Bulgarija išreiškė sutikimą;
            
         
               (8)
            
            
               todėl dabar gali būti nustatyta visa Sąjungos finansinės paramos, kuria būtų atlygintos tinkamos finansuoti išlaidos, patirtos 2011 m. Bulgarijoje likviduojant snukio ir nagų ligą, suma;
            
         
               (9)
            
            
               šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos finansinis įnašas išlaidoms, susijusioms su snukio ir nagų ligos likvidavimu Bulgarijoje 2011 m., atlyginti yra 463 583,37 EUR.
   2 straipsnis
   Šis sprendimas yra finansavimo sprendimas, kaip apibrėžta Finansinio reglamento 75 straipsnyje, ir skiriamas Bulgarijos Respublikai.
   
      Priimta Briuselyje 2012 m. spalio 25 d.
      
         
            Komisijos vardu
         
         Maroš ŠEFČOVIČ
         
            Pirmininko pavaduotojas
         
      
   
   
      (1)  OL L 155, 2009 6 18, p. 30.
   
      (2)  OL L 55, 2005 3 1, p. 12.
   
      (3)  OL L 293, 2011 11 11, p. 36.